DA Den Europæiske Unions Tidende CE 88/354

(2004/C 88 E/0360)

SKRIFTLIG FORESPØRGSEL E-1400/03

af Roberta Angelilli (UEN) til Kommissionen

(16. april 2003)

Om: Den Europæiske Fødevaremyndigheds hovedsæde

For nylig bragte den italienske presse nyheden om, at den kommende Europæiske Fødevaremyndighed muligvis skal opdeles i to afdelinger, der hver især får forskellige opgaver og funktioner.

Der er faktisk planer om at etablere et sæde i Helsinki, der vil skulle varetage de sundhedsvidenskabelige aspekter og undersøge ernæringspolitikker og GMO, og et andet i Parma, der vil skulle varetage kontrol af produkters kvalitet og oprindelse, fødevareindustrien og fremme af den europæiske madkultur.

Imidlertid er komitéen til fremme af byen Parmas kandidatur som hovedsæde for fødevaremyndigheden (der omfatter Parma kommune, regionen Parma, en række banker og universitetet i Parma) og de største italienske landbrugsforeninger meget forbløffede over den eventuelle opdeling af hovedsædet, idet forordning (EF) nr. 178/2002 (1) om oprettelse af Fødevaremyndigheden kun fastsætter oprettelse af ét hovedsæde. Der er desuden risiko for en lang og kompleks lovgivningsprocedure, der vil forsinke oprettelsen af den anden afdeling af Fødevaremyndigheden yderligere.

Alligevel har landbrugskommissær Franz Fischler udtalt sig positivt om to afdelinger af Fødevaremyndigheden og sagt, at det er teknisk muligt at oprette dem. Også den italienske landbrugsminister Giovanni Alemanno har udtalt, at de to afdelinger vil blive ligestillet og uafhængige.

Kan Kommissionen på denne baggrund oplyse:

1. hvilke opgaver de to kommende afdelinger vil få, og om det rent faktisk vil være muligt at fordele opgaverne som ovenfor beskrevet?

2. på hvilke lovhenvisninger og på hvilket retsgrundlag oprettelsen af den anden afdeling, dvs. i Parma, baseres?

3. hvor lang tid vil oprettelsen af de to kommende afdelinger tage i betragtning af, at forordning (EF) nr. 178/2002 kun fastsætter oprettelse af ét hovedsæde?

Svar afgivet på Kommissionens vegne af David Byrne

(18. juni 2003)

Det ærede medlem henvises til det svar, som Kommissionen gav på skriftlig forespørgsel P-1395/03 fra Colom I Naval (2) vedrørende placeringen af Den Europæiske Fødevaresikkerhedsautoritets hjemsted.

Med hensyn til oprettelsen af Den Europæiske Fødevaresikkerhedsautoritet og en opdeling af opgaverne i fødevaresikkerhed og kvalitet kan Kommissionen give følgende oplysninger:

— Ifølge forordning (EF) nr. 178/2002 (3) om oprettelse af Den Europæiske Fødevaresikkerhedsautoritet dækker autoritetens videnskabelige opgaver ikke spørgsmål, der direkte eller indirekte kan påvirke sikkerheden i fødevarekæden, herunder alle områder i forbindelse med dyrs sundhed og velfærd og plantesundhed. Fødevaresikkerhedsautoriteten afgiver også ekspertudtalelser om genetisk modificerede organismer, også selv om det ikke drejer sig om fødevarer og foder eller ernæring.

— Derfor omfatter fødevaresikkerhedsautoritetens mandat og kompetenceområde ikke på nogen måde kvalitetsaspekter eller beskyttelse af fødevareoprindelse.

— Den Europæiske Fødevaresikkerhedsautoritet fungerer allerede. Dens bestyrelse påbegyndte således arbejdet i september 2002, og autoritetens administrative direktør har fungeret siden begyndelsen af 2003 ligesom det rådgivende forum. Den videnskabelige komité og de stående ekspertpaneler under Den Europæiske Fødevaresikkerhedsautoritet er ved at blive etableret. En kerne af ansatte, bl.a. eksperter, er blevet ansat, og yderligere ansættelser vil finde sted i nærmeste fremtid.

— En eventuel oprettelse af et agentur for oprindelsesbetegnelser, geografiske betegnelser og specifitets-attestering er ikke på dagsordenen i øjeblikket.

(1) EFT L 31 af 1.2.2002, s. 1.

(2) EFT C 242 E af 9.10.2003, s. 228.

(3) Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed, EFT L 31 af 1.2.2002.